Nikola Mirotić

Nikolasas Mirotičius (, g. 1991 m. vasario 11 d.) – Ispanijos-Juodkalnijos krepšininkas.

N. Mirotičius yra daugkartinis ACB ir Eurolygos metų naudingiausias žaidėjas. Nuo 2014 iki 2019 metų jis rungtyniavo NBA. Nuo 2015 m. atstovauja Ispanijos vyrų krepšinio rinktinei.

Karjera

Madrido „Real“ (2008–2014) 
Žaidęs nuo 2006 iki 2008 m. Madrido „Real“ jaunimo komandoje, 2008 m. pasirašė sutartį su Madrido „Real“. 2010-2011 m. Eurolygos sezone N. Mirotičiaus tobulėjimas buvo pripažintas Eurolygos kylančios žvaigždės apdovanojimu, kurį taip pat laimėjo sekančiame sezone. 2011 m. balandį N. Mirotičius pasirašė 5 metų sutartį su Madrido „Real“. 2012 m. komanda laimėjo Ispanijos krepšinio taurę, bei Ispanijos krepšinio supertaurę.

2011 m. NBA naujokų biržoje Hiustono „Rockets“ jį pasirinko 23-iuoju šaukimu, tačiau jis buvo išmainytas į Minesotos „Timberwolves“, o vėliau, tą pačią naktį, į Čikagos „Bulls“.

2013 ir 2014 m. jis buvo išrinktas į simbolinę visos Eurolygos antrąją komandą, bei į simbolinę visos ACB pirmąją komandą. 2013 m. jis taip pat laimėjo lygos naudingiausio žaidėjo apdovanojimą.

NBA (2014–2019)

Čikagos „Bulls“ (2014–2018) 
2014 m. liepos 18 d. jis pasirašė trijų metų sutartį su Čikagos „Bulls“, kurio vertė siekė 16,6 mln. JAV dolerių. 2015 m. sausio 5 d. jis buvo išrinktas rytų konferencijos gruodžio mėnesio naujoku. Savo debiutiniame sezone jis vidutiniškai pelnė 10,2 taškus, atkovojo 4,9 kamuolius per rungtynes. N. Mirotičius tapo NBA metų naujoko apdovanojimo finalininkas ir buvo išrinktas į simbolinę visų NBA naujokų pirmąją komandą.

2017 m. rugsėjo 25 d. N. Mirotičius atnaujino savo NBA sutartį su Čikagos „Bulls“ komanda. 2017 m. spalio 17 d. treniruotėje jo komandos draugas, Bobis Portisas, trenkė jam į veidą ir N. Mirotičius buvo paguldytas į ligoninę ir savo pirmąsias sezono rungtynes sužaidė tik gruodžio 8 d., rungtynėse prieš Šarlotės „Hornets“. 2017–2018 m. NBA sezone jis vidutiniškai pelnė 16,8 taškus per rungtynes – daugiausiai NBA karjeroje.

Naujojo Orleano „Pelicans“ (2018–2019) 
2018 m. vasario 1 d. jis buvo išmainytas į Naujojo Orleano „Pelicans“ komandą. 2019 m. spalio 17 d. N. Mirotičius pergalingose rungtynėse prieš Sakramento „Kings“ pelnė 36 taškus – daugiausiai karjeroje. 2018–2019 m. NBA sezone jis vidutiniškai pelnė 16,7 taškus, bei atkovojo 8,3 kamuolius per rungtynes (daugiausiai karjeroje).

Milvokio „Bucks“ (2019) 
2019 m. vasario 7 d. jis buvo išmainytas į Milvokio „Bucks“ komandą. Jis praleido pirmąsias keturias rungtynes su nauja komanda dėl blauzdos traumos ir su komanda debiutavo vasario 21 d. rungtynėse prieš Bostono „Celtics“. Su komanda N. Mirotičius sužaidė tik 14 rungtynių.

FC Barcelona (2019–2023) 
2019 m. liepos 6 d. jis pasirašė trijų metų sutartį su FC Barselonos komanda. Sutarties vertė siekė 26 mln. eurų – daugiausiai Eurolygoje. 2020 m. N. Mirotičius antrą kartą buvo išrinktas lygos naudingiausiu žaidėju ir tapo penktasis žaidėjas lygos istorijoje, kuris laimėjo šį apdovanojimą daugiau nei vieną kartą. Savo debiutiniame sezone jis vidutiniškai pelnė 19,5 taškus per rungtynes, bei pratęsė savo sutartį iki 2025 metų.

2022 m. jis buvo išrinktas Eurolygos naudingiausiu žaidėju.

Milano „Olimpia“ (2023-dabar) 
2023 m. rugpjūčio 3 d. jis prisijungė prie Milano „Olimpia“ komandos.

Šalies rinktinė 
N. Mirotičius atstovavo Ispanijos vyrų jaunimo krepšinio rinktinei 2010 m. jaunimo iki 20 metų Europos krepšinio čempionate, kuriame iškovojo bronzą. Jo vedama rinktinė 2011 m. jaunimo iki 20 metų Europos krepšinio čempionate iškovojo auksą. N. Mirotičius čempionate vidutiniškai pelnydamas 27 taškus (daugiausiai čempionato istorijoje) ir atkovodamas 10 kamuolių per rungtynes tapo čempionato naudingiausias žaidėjas.

N. Mirotičius debiutavo Ispanijos vyrų suaugusiųjų rinktinėje 2015 m. Europos krepšinio čempionate ir iškovojo aukso medalį. Jis taip pat atstovavo rinktinei 2016 m. vasaros olimpinėse žaidynėse, kuriose iškovojo bronzą.

Asmeninis gyvenimas 
Jaunystėje N. Mirotičius mėgo futbolą, o su krepšiniu susipažino būdamas trylikos metų. Nors krepšininkas atstovauja Ispanijos vyrų krepšinio rinktinei, gimęs Titograde (Podgoricoje) jis turi Juodkalnijos ir Ispanijos pilietybes. N. Mirotičius yra vedęs ir turi sūnų Aleksandrą, kuris gimė 2013 m. gegužę.

N. Mirotičius yra stačiatikis.

Pasiekimai

Eurolyga 

 2022 m. Eurolygos naudingiausias žaidėjas
 2013, 2014, 2020–2022 m. Visos Europos metų sunkusis kraštas
 2021, 2022 m. Visos Eurolygos pirmosios komandos narys
 2013, 2014, 2023 m. Visos Eurolygos antrosios komandos narys
 2011, 2012 m. Eurolygos kylanti žvaigždė

ACB 

 2013, 2021, 2023 m. ACB čempionas
 2021, 2023 m. ACB finalų naudingiausias žaidėjas
 2013, 2020 m. ACB naudingiausias žaidėjas
 2013, 2014, 2020, 2021 m. Visos ACB pirmosios komandos narys
 2022, 2023 m. Visos ACB antrosios komandos narys

Kiti 

 2015 m. Visų NBA naujokų pirmosios komandos narys
 2012, 2014, 2021, 2022 m. Ispanijos krepšinio taurės čempionas
 2014, 2022 m. Ispanijos krepšinio taurės naudingiausias žaidėjas
 2012, 2013 m. Ispanijos krepšinio supertaurės čempionas
 2019, 2022 m. Katalonijos krepšinio lygos čempionas

Išnašos 

Ispanijos krepšininkai
Ispanijos olimpiečiai
Juodkalnijos krepšininkai